**Årsberetning Remyra Fotball 2014**

Fotballgruppa i Remyra IL har i 2014 heller ikke hatt noe gruppestyre og aktiviteten på tvers av lagene bærer dessverre preg av dette. Det vil være et mål for 2015 å få på plass et fungerende fotballstyre og et sportslig utvalg som tilrettelegger for fotballaktiviteten i idrettslaget.

Følgende personer har hatt en aktiv rolle i fotballgruppa i 2014:

* Rune Larsen har igjen gjort en kjempejobb som dugnadskoordinator for kunstgressbanedeponiordningen
* Gunn Toril Leikvoll - klubbadministrator FIKS (spillerregister og påmeldinger seriespill) samt ansvarlig for behandling av overganger
* UIf Kristian Aaring - leder fotball, ansvarlig baneoppsett og baneutleie, dommerkoordinator samt ansvarlig for behandling av overganger
* Bjørn Hanssen - påtroppende trenerkoordinator

Remyra IL stilte i 2014 med følgende lag i seriespill:

* G19
* G14
* J14
* G13 (2 lag)
* J13
* G12
* J12
* G11 (2 lag)
* J11

For årgangene 2004-2007 har det vært deltakelse på Dalførecup og andre cup'er som har vært hovedaktivitet hva kamper angår. Det gror godt i de yngre årsklassene og det registreres at Remyra ved noen anledninger er klubben med flest lag på Dalførecup. Det er også gledelig at det på jentesiden kommer lag i stadig høyere aldersklasse (J14 i 2014 og J16 i 2015). Det viser seg å være en utfordring å holde på guttespillerne når de kommer opp i G16. Mange spillere skifter klubb mens andre slutter. Det må jobbes med å forbedre tilbudet for denne aldersgruppen slik at frafallet reduseres.

I løpet av året ble det dannet en gruppe med mål om å utarbeide en Sportsplan for fotballaktiviteten i idrettslaget. Bjørn Hanssen, Bjørn Morten Mathisen, Kay Myrbekk og undertegnede har deltatt i arbeidet. Utkast til planen har vært ute på høring blant trenere og lagledere og det har vært avholdt et kommentarmøte med den samme gruppen av trenere og lagledere. Målet er at sportsplanen blir vedtatt i 2015.

Det ble i juni arrangert klubbdommerkurs der vår egen Gøran Isachsen stilte som instruktør. Praksis ble gjennomført under Dalførecup'er på Remyra på høsten. 17 nye klubbdommere gjennomførte teori og praksis. Ingen gjennomførte kursing til høyere nivå innen dømming og det vil på sikt være et mål om å skolere ivrige klubbdommere videre til rekrutt og kretsdommere. Som klubb har vi relativt mange klubbdommere, men få andre dommere. En aktiv dommerkoordinator kunne ha bidratt til et forbedret dommermiljø og med det flere dommere på høyere nivå enn klubbdommer.

Remyra har hatt mellom 4 personer som har deltatt på en eller flere moduler av fotballkretsens C-trenerkurs i løpet av 2014. Vinter 2014-2015 deltar også flere trenere på fotballkretsens spiller og trenerutviklingstiltak (BDO) for årgangene 2001-2002. Det forventes at dette vil bidra til å heve kompetansen til trenerne og gjøre kvaliteten på treningsopplegget enda bedre. Det vil være et mål om at flest mulig som bidrar som trenere har en viss skolering og det gjennomføres kurs i regi av fotballkretsen hver høst og vinter. Inntreden av trenerkoordinator håper vi skal bidra til bedre koordinering av trening på tvers av årgangene og utveksling av erfaring mellom trenerne på de ulike lagene. Dette tenkes gjennomført ved bruk av trenerforum og at flere årganger/lag til tider trener sammen.

Det har vært avholdt noen trener/lagledermøter i løpet av året. Det en målsetning å øke antall slike møter i 2014.

Det faktum at det gror godt med mange spillere gjør at vi også får fram enkeltspillere med gode ferdigheter og lag med gode resultater. Det nevnes at vi i 2014 har hatt en spiller uttatt til kretslagsturnering for jenter U14 (2001-årgangen). J13 hevdet seg godt i 1.divisjon i serien og G13 kom til semifinale i spill om kretsens pokal i 2.divisjon.

Undertegnede har deltatt på en del tiltak gjennom kretsen (klubbforum og kretsens lederlunsj) der kretsens mål er å hjelpe til med å øke kvaliteten i det arbeidet klubbene gjør både sportslig og administrativt.

Se for øvrig årsberetning for det enkelte lag. Trenere og lagledere for de ulike lagene takkes for innsatsen i året som har gått.

Stjørdal 02.03.2014

Ulf Kristian Aaring

Årsrapport for juniorlaget 2014

Støtteapparat:

I vårhalvåret var Jan Salvesen lagleder, Gabriel Bjørseth kasserer og Tor Erik Lossius trener. For høsthalvåret var Ellen Lyngstad lagleder, Jan Salvesen kasserer og Tor Erik Lossius trener.

Spillere:

I vårsesongen besto laget av en guttegjeng på 20. I løpet av våren og sommeren sluttet 6 av disse grunnet studier, jobb og militærtjeneste. I tillegg var flere av spillerne i tvil om de ville fortsette og disse viste varierende motivasjon ift oppmøte på trening og på kamp. På noen av kampene stilte vi kun med 11 spillere. Dermed måtte Salvesen ut på markedet for å hente inn inaktive spillere fra dalføret. I juni tok han med seg tre spillere til Stjørdalens Blad og fikk laget en artikkel om Remyra juniors behov for spillere. Responsen lot ikke vente på seg, og utover høsten fikk vi dekket opp for de som sluttet og litt til. Det som også er positivt med denne tilførselen av spillere var at tre av spillerne kom tilbake til Remyra etter et par år i en annen klubb. Resten av de som kom hadde ingen forpliktelser til en annen klubb fordi det var noen år siden de hadde spilt fotball sist. Til sammen sto vi i høst med 24 spillere på trening og av dem var 19 spilleberettige og i tillegg var noen av de som gikk over i studier etc med på enkelte kamper og treninger. Grunnen til at ikke alle fikk spille kamper, var at overgangsvinduet stengte før ungdommene rakk å bestemme seg for overgang.

Sønnene til Salvesen og Bjørseth var to av de spillerne som gikk over i studier og militær tjeneste. Det medførte at vi måtte ut å finne foreldre til støtteapparatet. På foreldremøte i juni møtte det 3 foreldre og det medførte at undertegnede tok på seg vervet som lagleder. Ingen tok på seg jobben som kasserer og derfor tok Salvesen på seg den jobben i høst for å avhjelpe lagleder.

Resultat:

Resultatmessig lå laget i nederste halvdel på tabellen både i vår -og høstsesongen. Spillerne er en sosial gjeng som trives med å være i lag og spille fotball. De liker å vinne kamper, og tap er fort glemt.

Økonomi:

Dette er et lag som består av spillere som ikke har spilt fotball for Remyra siden de var små. Det betyr at vi er et lag som ikke har bygd opp en solid bankkonto fra da spillerne var små og følgelig gir det en slunken bankkonto. Gutta er positive til å delta på dugnad og laget har en fast avtale med Bunnpris om å telle varer i januar og i mai/juni. Dette gir et tilskudd på 10.000 kr i året. Ellers er det lite foreldre som stiller på kamper (gjelder også motstanderlaget) og dermed er det ikke mye å hente inn på kiosksalg. Laget har pr. i dag økonomi til drift kun i vårsesongen.

I og med at både spillerstall og økonomi var så usikker, var det ikke aktuelt med cup eller andre turneringer enn seriespill i 2014.

Sesongen 2015:

Tor Erik har takket ja til samme tilbud som tidligere ift til trenergjerningen og godtgjøring for den jobben. Salvesen ønsker selvfølgelig ikke å ha vervet som kasserer lengre enn nødvendig, så det vil være en prioritert oppgave å få noen til å ta dette vervet. I tillegg vil det være en prioritert oppgave å få en økonomi som gjør at vi kan drifte laget også i høstsesongen. Det fordrer selvfølgelig at flere foreldre stiller opp for å finne inntektsgivende aktiviteter (På foreldremøte i starten av februar 2015 ble foreldre oppfordret til å stille som kasserer og til å finne inntektsgivende aktiviteter – ingen respons i skrivende stund). Gutta har ytret ønske om en deltakelse på cup denne sommeren, men det fordrer en annen økonomi enn det vi har pr i dag. Dermed ser det ikke ut til at det er aktuelt med cup i 2015 heller.

Salvesen og Lossius har gjort en god jobb ift til å skape et godt sosialt miljø på laget. Dette er spesielt utfordrende og viktig når man drifter et juniorlag hvor det er naturlig med stadige utskiftninger av spillere og hvor ambisjonsnivået og resultatene ikke alltid er på topp.

Jeg vil spesielt takke Jan Salvesen for mangeårig innsats for denne årgangen. Han har til tider hatt flere oppgaver på laget . Jan har vært en samlende person for laget og har gjort mye for at guttene våre har hatt et lag å spille på.

Ellen Lyngstad

Lagleder junior

**Årsberetning Jenter 2000 – året 2014**

Jenter 2000 spilte i sesongen 2014, 9`er – fotball i 2. divisjon. I forkant av sesongen hadde vi treningssamarbeid med 2001 og på grunn av liten spillerstall var det nødvendig å låne spillere fra 2001 for å ha mulighet til å stille lag. I 2014 var 9 jenter registerte som spillere, mens ytterligere 2 deltok på treninger.

I vårsesongen endte Remyra J2000 på 2. plass, mens vi endte på 3. plass i høstsesongen.

Laget deltok ikke i cuper i løpet av sesongen, men 3 av jentene spilte Storsjøcup som overårige på Jenter 2001 sitt 11` er-lag.

Vi har fortsatt et treningssamarbeid med jenter 2001 og delvis 2002 for inneværende sesong. De fleste av jentene på J2000 spiller håndball og vi holder derfor fotballaktivitetene på et lavt nivå nå i vintersesongen.

Vi er påmeldt i Jenter 16, 2. divisjon for inneværende sesong. Pr i dag, har vi 10 jenter i spillerstallen og vi kommer til å være avhengige av et betydelig samarbeid med J2001 for å få årets sesong til å henge i hop. Vi har et ungt lag i år. Målet er å ha det gøy og satse på at vi har et slagkraftig lag i 2016- sesongen.

Vi har ingen planer om å delta i cuper for inneværende sesong.

Mvh

Arne Henrik Ulvin

Lagleder Jenter 2000

**ÅRSRAPPORT 2014**

**REMYRA 2000 FOTBALL**

Remyra 2000 startet året med vintertreninger og treningskamper i forkant av kampsesongen. Overgangen til 11’er fotball var stor men med godt treningsgrunnlag ble det i vårsesongen spilt 7 kamper med 4 seiere og 3 knepne tap.

Årests store begivenhet var deltakelse på Norway Cup, som ble en varm og opplevelsesrik opplevelse. Med en noe forsiktig åpning i innledende runder, storspilte laget seg videre til B-sluttspill og tapte på myntkast i 16 delsfinalen på Ekeberg etter totalt 6 kamper.

I begynnelsen av høstsesongen kom 5 spillere fra Tangmoen samt at 1 tidligere Remyra spiller gjenopptok fotballen. Høstsesongen ble langt tøffere og laget havnet på nedre del av tabellen

Gjennom hele året var det ett godt samarbeid med 2001 og laget var avhengig av at 2-4 2001’ere hospiterte på alle kampene.

Laget har stort sett trent 2 -3 gang i uka gjennom hele året med unntak av en kort sommerferie.

Gjennom sesongen ble det avholdt flere spillermøter og foreldremøter.

Sesongavslutningen ble avholdt med kino og pizza i Trondheim.

Noen av guttene søkte nye utfordringer og noen av ex-Tangmoen spillerne sluttet med fotball ved slutten av året. På foreldremøtet i november trakk lagleder og manager seg fra sine roller etter å ivaretatt rollene siden oppstarten i 2006. Rollene ble senere fordelt på ulike foreldre/foresatte og samarbeid med 2001 ble ytterligere utvidet både på sportslig og administrativ side på slutten av året.

**Trenere og ledelse 2014:**

Trener: Torbjørn Dahl

Ass. Trener: Geir K. Skille

Lagleder/Adm.leder/økon. ansv: Gunn Toril Leikvoll

Manager: Torbjørn Fagerli

For Remyra 2000

Gunn Toril Leikvoll

**Årsrapport Remyra fotball G2001 for 2014**

Ved inngangen til 2014 var det 18 spillere. En spiller som hadde vært med litt tidligere kom til slik at det i vårsesongen var 19 spillere. En spiller flyttet i løpet av sommeren og dermed var det 18 spillere igjen i høstsesongen og disse blir med videre i 2015. Ved inngangen til 2015 ble det også gjort en sammenslåing med 2000-årgarngen slik at disse to årgangene vil utgjøre G14 og G16 i 2015.

Det har vært gjennomført faste treninger (2-3 ganger i uka) på kunstgressbanen hele året med noen unntak i skolens ferier. Vinterstid har det i en periode vært treninger på Stokkan ungdomsskole med fokus på styrke, spenst og hurtighet. Det har også vært en periode med treninger i Stjørdalshallen/Fosslia vinterstid. Også vinteren 2013-2014 ble det gjennomført 2001 Xtra som er fellestreninger for 2001-årgangen i Dalføret vinterstid. Dette ble avsluttet med en treningshelg i Meråkerhallen.

Flere spillere har deltatt på treninger og kamper for G2001 i 2014. 7 spillere var med på kretsens BDO sonetiltak. 6 spillere ble tatt med videre fra kampdag 1 og til kampdag 2 og 1 spiller var med på kretstiltak tidlig høst 2014. Det har vært bra oppmøte på treningene og mange av spillerne tilbringer også mye tid på egenhånd på kunstgressbanen og spillerne har hatt en fin utvikling også dette året.

Trenerkorpset har som i fjor i bestått av Stig Arild Hofstad, Frode Nytrø og Tore Ulvestad samt Per-Arvid Wold kommet som keepertrener. Bjørn Lange og Knut Sollihaug har siden høsten 2013 blitt med i apparatet rundt laget med det formål å ha en støtte- og rådgiverfunksjon for trenerne.

Laget hadde med 2 lag i 13-årsserien. På vårparten var det ett lag i 1.divisjon og ett lag i 2.divisjon. Begge lag havnet på nedre del av tabellen og på høsten var det derfor 2 lag i 2.divisjon. Høstsesongen var bedre resultatmessig med ett tap og resten seiere i seriespillet. I sluttspill om kretsens pokal ble det exit i semifinalen borte mot Inderøy.

Sesongens høydepunkt var nok også i år Storsjøcupen der vi deltok med 11er-lag og 17 spillere. Både spillere og foreldre syntes godt fornøyd med en liten uke i Østersund. Laget kom til semifinale i B-sluttspill etter at det var målforskjell i gruppespillet som skilte mellom A og B-sluttspill.

Det ble solgt kaffe, kaker og saft til alle hjemmekampene i serien. Dette ga midler til å betale dommerne samt et lite overskudd. I september ble det for tredje året arrangert grendacup med 20 femmerlag på kunstgressbanen med påfølgende fest for de voksne på grendahuset. Undertegnede har vært kasserer for G2001.

Det har vært avholdt 2-3 foreldremøter i løpet av året.

Av sosiale tiltak nevnes pizza-kveld og grill-kveld under Storsjøcupen samt kveldsmat som sesongavslutning etter en av de siste hjemmekampene i høst.

Drakter anskaffet i 2013 er benyttet også i 2014. Av utstyr er det bare gjort mindre innkjøp (keeper-hansker og taktikktavle).

Økonomien i laget er tilfredsstillende. I løpet av året ble det bestemt å reise på treningsleir i mars 2015 og en gruppe bestående av Ferry Smits, Knut Sollihaug, Geir Skille og Nina Jenssen ble satt ned for å drive frem prosjektet og i mars 2015 reiser alle spillerne og mange foreldre og noen søsken på treningsleir til Albir etter at det er gjort en god innsats for å tjene inn penger til tur.

Stjørdal, 02.03.2015

Ulf Kristian Aaring

**Årsberetning 2014**

**Remyra fotball**

**Gutter 2003**

**Ledelse:**

Lagleder: Eivind Bakken

Trenere: Stig Møller, Håvard Hindseth, Ove Einarsve

Kasserer: Tonje Aaring

Det ble gjennomført foreldremøter både på vårparten og på høsten, og på høstmøtet gikk Eivind Bakken av som lagleder og Tore Kvisvik overtok vervet. Trenergruppa har vært stabil gjennom hele året.

**Laget:**

Aktive medlemmer i Gutter 2003 – årgangen: 19 stk

I løpet av året kom 2 nye med i gruppa; ingen sluttet dette året.

**Økonomi:**

Siden dette var første året laget var med i seriespill, så har det vært begrenset med inntekter i løpet av sesongen. Salg av kaffe og kaker på hjemmekampene har stått for den mest stabile inntjeningen om enn noe begrenset.

**Sportslig:**

Laget hadde trening innendørs i Fosslia fjellhall en gang i uka i løpet av vinteren. Etter påske startet treningene opp igjen på Remyra to ganger i uka. To lag var meldt på i 7-er serien og det ble mange kamper på guttene i løpet av vår- og høstsesongen. I tillegg stilte enkelte av spillerne opp for 2002-årgangen på noen av deres kamper pga manglende antall spillere fra eget årskull.

I juni var laget på sin første cup med overnatting på Røros. Det var en gjeng med godt humør og stor spilleglede som trosset snø-/sluddbyger i en vel gjennomført fotballturnering på Røros. Mange foreldre og søsken var med på turen, og det må sies å ha vært en vellykket sosial helg for hele gruppa.

Årsrapport Remyra fotball jenter 2004 årgang for 2014.

• **Antall spillere:** 14 jenter.

• **Hvor mange ganger laget trener:** Hver onsdag Remyra 1730-19, felles trening med håndball hver søndag i Remarka.

• Trenere: Laila Hofstad, Jørund Hølaas, Frode Ingstad og Runa Asklund. Laila Hofstad er hovedtrener.

• **Spillere:** Betten Malin Eidem, Dahlen Kristine Elvebakk, Einvik Emilie Nora, Fuglem Tuva Hareid, Geving Johanne, Helland Eiril, Hofstad Kristina, Hølaas Live, Ingstad Marie, Kjøpsnes Selma Ferner, Næss Eline, Osen Marthe Røstad, Sandra Overrein og Smits Hannah.

• **Hvilke serier laget har deltatt i:** Dalføreserie.

• **Hvilke cuper laget har deltatt på:** Malvik Cup 09 nov og Sjampions Lig 25 okt.

• **Ble målet for laget oppnådd i sesongen?** Vi ble delt opp fra guttelaget før høst sesongen, og målet var å få på plass et eget lag. Det har vi klart, både spillere, lagledelse og økonomi (fikk fordelt pengene etter antall spillere). For å få med nok jenter hadde vi som mål å samarbeide med håndball, ski og korps. Det har vi klart fint.

 • **Spillere på representasjonslag (kretslag, kretssamlinger, regionale samlinger, landslagssamlinger):** Nei

• **Tabellplassering med total antall lag:** Ikke aktuelt

• **Hilsen fra avgående trener hvis det er aktuelt:** Ikke aktuelt

• **Evt:** Yngve Fuglem (kasserer), Kari Ingstad (Dugnad).

Vi har hatt et foreldremøte og en bankett på Egon i høst.

Vi har ca 28 tusen på konto, og ønsker å arrangere en jentecup rett etter påske for å styrke økonomien.

Mvh Håvard Dahlen/Lagleder

**Årsmelding 2014 Remyra Fotball 2004 Gutter**

Det har vært et normalt aktivt år for Remyra Fotball G2004. Vi har hatt trening hver mandag og onsdag. Vi har også hatt trening i Stjørdalshallen på søndager i vinter.

Vi har også hatt saltimer på Zone24 treningsstudio de dagene det var kaldest.

Vi har pr i 31.12.14 24 spillere.

Vi deltok på alle Dalførecuper i 2014, samt Sjampions Lig og Malvik-Cupen i november 2014. Alle cuper var vellykkede arrangementer med veldig godt oppmøte fra spillere, foreldre, besteforeldre etc.

Trenere gjennom hele året har vært Svein Helge Trondseth, Roy Bakken og Ola Raaum.

Lagledere er Martin og Christel Hallager Aaknes.

Kasserer har vært Joar Winther.

Årets trenerteam har lyktes stort med å skape lagfølelse og samhold. Det er meget godt treningsoppmøte og vi har operert med et ekstra lag på cupene for å gi mye kamptrening til alle. Vi har ved noen anledninger opplevd at banen ikke er brøytet før vår treningstid. Ellers ingen andre bemerkninger på treningsfasilitetene

Tilbakemeldingene fra dalførecupen på Remyra stadion er entydig positiv.

Det ble gjennomført 1 foreldremøte i 2014 hvor diverse saker ble diskutert.

Det konkluderes med at laget har god økonomi.

Jeg vil berømme både barn, foreldre og trenere for veldig god innsats i 2014.

Takk for et flott år!

**Med vennlig hilsen**

**Martin&Christel Hallager Aaknes**

**Lagleder Remyra G2004**

**Årsrapport 2014; Remyra fotball 2006**

Hovedtrener: Asgeir Sørensen

Hjelpetrenere: Tor Sverre Helland, Steinar Einvik, Ove Lereggen, Karl Morten Kringen

Kasserer: Ove Lereggen

Lagledere/info: Tommy Alstad/Hilde Eikeland

**Spillere**

Remyra fotball 2006 består av 24 spillere, 12 gutter og 12 jenter.

Treningstidspunkt:

Fotballgruppen har hatt treningstider på mandager, kl 18.00-19.00, fra mai 17.00-18.00. I 2014 startet vi opp med trening etter vinteren 31. mars.

Før sommerferien hadde vi hjelp av foreldre under trening for å ha fokus på trening/læring og for å bistå trenerne slik at de kunne fokusere fotball.

**Dalførecup/Sjampions Lig**

Vi har deltatt på alle Dalførecuper arrangert i 2014, totalt 7 kampdager. Vi har i gjennomsnitt deltatt med 4 lag, 2 jentelag og 2 guttelag. Det har også vært mixlag på grunn av antall deltagere som er påmeldt, men også for å utfordre/løfte opp spillerne.

Søndag 25. mai arrangerte vi Dalførecup på Remyra. Et vellykket arrangement med god innsats fra foreldrene for å få det gjennomført.

Sjampions Lig ble arrangert i 11. oktober. Vi stilte 3 lag.

**Foreldremøte/fotballavslutning**

Foreldremøte og fotballavslutning med pizza/brus ble arrangert 13. oktober etter endt cupdeltagelser.

Trener informerte om veien videre i forhold til treninger og hva vi skal ha fokus på, informasjon om status økonomi og innspill fra foreldre om blant annet treninger/treningstidspunkt.

**Materiell**

Drakter fra 2013 ble benyttet i 2014. Draktene ble samlet inn etter sesongens slutt. Nye drakter med ny sponsor vil erstatte de gamle.

Behov for innkjøp av nye vester og keeperhansker.

**Økonomi:**

Status: Pr i dag har Remyra 2006 kr 24.000 på konto. Lite utgifter så langt, men det vil endres blant annet med tanke på cupdeltagelser og annen innkjøp til laget.

Februar 2015: Tommy Alstad/Hilde Eikeland

Remyra fotball 2006

**Årsrapport Remyra fotball 2007 for 2014**

Dette var første ordentlige året med fotball for denne årgangen. Det ble riktignok tjuvstartet høsten 2013 med noen fotballtreninger frem mot skolens høstferie.

Det har vært med ca 30 spillere det første året og adresselista teller 29 navn på gutter (17) og jenter (12) ved utgangen av 2014.

Det har vært gjennomført faste treninger 1 gang i uka på kunstgressbanen fra slutten av april og ut november med unntak av skolens sommerferie. Vinter 2014-2015 har vi leid halltid ca 10 søndager for å gi et visst fotballtilbud også vinterstid. Trenerkorpset var i begynnelsen Bjørn Morten Mathisen, Bjørn Hanssen og undertegnede. Etter hvert kom også Roar Husby og Robert Hundstad til som faste trenere. I tillegg har flere forelde bidratt ved behov. Det er en ivrig gjeng med fotballspillere som møter på trening og det merkes en fremgang fra vår til høst.

Laget har deltatt på Dalførecup med 6 spilledager gjennom sesongen og på det meste stilte vi med 3 guttelag og 2 jentelag. I Sjampions Lig i Stjørdalshallen deltok vi med 2 guttelag og 1 jentelag.

Vi sto som arrangør av en av Dalførecup’ene og fikk til at godt arrangement da mange engasjerte foreldre stilte opp.

Det har ikke vært avholdt foreldremøter og det bør forbedres neste år.

Drakter ble overtatt fra 2005 og G2002 og disse kan nok brukes i 2015 også. Det ble arvet baller og en del markører fra 1999-laget og utstyrsmessig ble det supplert med noen nye baller, vester, ballsekker og markører fra kick back fra idrettslagets avtale med Umbro. Det ble kjøpt inn noen innendørs-fotballer for halltreningene på høsten.

Økonomien i laget er tilfredsstillende. Det er ikke de store utgiftene for så unge spillere, men det ble tatt inn en liten egenandel for Dalførecup og for innetreningene.

Stjørdal, 02.03.2015

Ulf Kristian Aaring

Fungerende Lagleder Remyra fotball 2007